ועדת הכספים, כנסת 15, פרוטוקול מספר 281, 2001-06-28 10:00

יעקב ליצמן: שלום לכולם, אני מתכבד לפתוח את הישיבה.

יעקב ליצמן: הנושא היום הוא מיגון שמשות של רכב נגד זריקת אבנים ויריות לתושבי יש"ע.

יעקב ליצמן: קיימנו דיון, ולפי הבקשה של יושב ראש הוועדה הקודם, חבר הכנסת ישראל כץ, ושל חבר הכנסת מוסי רז, ביקשנו פירוט של נהלים של זכאות.

יעקב ליצמן: מעבר לזכאות אני רוצה לדעת אם יש תקציב לכל מי שזכאי.

יעקב ליצמן: האם, נניח, כל תושב יש"ע שיבקש מיגון או מיגון של כלי רכב של מד"א ייענה.

יעקב ליצמן: הצבא והמשטרה דואגים לעצמם, כך נראה לי, אך אנחנו חייבים לבדוק מה קורה מבחינת התושבים, האם יש תקציב למיגון, ומה הם הקריטריונים.

שלמה ועקנין: הייתי ממליץ שזה ייעשה דרך משרד התחבורה.

שלמה ועקנין: הקריטריונים שמורים אצלם, סגורים ונעולים.

שלמה ועקנין: לגבי הצרכים – הצבא יכול לומר.

שלמה ועקנין: הצבא יודע לומר מה הם הצרכים ומה היינו רוצים לראות.

שלמה ועקנין: יש פה קריטריונים שנקבעו בעבר, איזושהי ירושה שעברה למשרד התחבורה, לטוב ולרע.

שלמה ועקנין: משרד התחבורה יוכל לפרט מה הקריטריונים היום.

יעקב ליצמן: השאלה שלי היא האם כל הזכאים גם מקבלים מיגון.

הרצל בן יהושע: מי שזכאי למיגון רכב זה תושב יהודה ושומרון, כאשר הכוונה היא למיגון ראשוני אחת לשלוש שנים, שזה כולל שמשות צד ושמשה קדמית.

יעקב ליצמן: ואם זרקו עליו אבנים, אז הוא זכאי שוב, באופן מיידי.

הרצל בן יהושע: ב "מיגון ראשוני" הכוונה לפעם הראשונה.

הרצל בן יהושע: מכיוון שלשמשות הצד יש שיעור בלאי גבוה, כי מדובר בחומר שמתבלה מהר יותר מאשר השמשות המקוריות, אז במיגון משני הוא רשאי, ברגע שמכון תקנים מאשר או ששמאי מוסמך מאשר שהוא לא יכול לעבור טסט כי השמשות אינן תקינות – הוא רשאי למגן את שמשות הצד.

יעקב ליצמן: למה הנוהל מדבר על הצורך לעבור טסט?

יעקב ליצמן: למה הקריטריון אינו האם זה ממוגן או לא?

יעקב ליצמן: אלה שני דברים שונים.

הרצל בן יהושע: ברגע שממגנים, אז שמשות הצד הן שמשות של פוליקרבונט, את השמשה הקדמית מחליפים בשמשה רבודה בשלוש שכבות.

הרצל בן יהושע: האוטו הוא ממוגן.

הרצל בן יהושע: מכיוון ששמשות הצד מתבלות בקצב מהיר – נהיות עכורות, או שהן נשרטות, אז כאשר הן מתבלות הוא רשאי להחליף אותן עם אישור משמאי מוסמך שהשמשות אינן תקינות, או מאחד ממכוני הרישוי, או כאשר הוא מגיע למכון רישוי לבדיקה של טסט, ואז הוא לא יכול לעבור את הטסט בגלל השמשות, והוא מקבל אישור מיידי למיגון חוזר של השמשות.

יעקב ליצמן: ומה מבחינה תקציבית?

יעקב ליצמן: מי שמבקש מקבל?

הרצל בן יהושע: כל תושב יהודה ושומרון מקבל את זה.

יעקב ליצמן: מקבל או שמאשרים לו והוא מחכה בתור?

הרצל בן יהושע: לא, לא.

הרצל בן יהושע: הוא בא למשרד הרישוי, מחתימים לו את הטפסים שהוא זכאי למגן, ועם הטפסים הוא פונה אל אחד הזגגים מתוך 18 הזגגים המורשים למגן כלי רכב.

הרצל בן יהושע: הטופס מוחזר למשרד התחבורה, ואז משלמים לזגג בהתאם.

יעקב ליצמן: ומבחינה תקציבית יש למשרד התחבורה תקציב לכולם?

הרצל בן יהושע: התקציב הוא תקציב שמועבר למשרד התחבורה ב- 50 אחוז ממשרד הביטחון וב- 50 אחוז משרד האוצר.

הרצל בן יהושע: כרגע, היקף התקציב שיש לנו, כולל התוספת האחרונה שניתנה, 10 וחצי מיליון שקל, עומד להיגמר.

הרצל בן יהושע: להערכתנו, עד סוף השנה, נצטרך לפחות 15 מיליון שקל נוספים.

שלמה ועקנין: בקריטריונים הקיימים.

הרצל בן יהושע: כן.

הרצל בן יהושע: כדאי לציין שכאשר המטה ללוחמה בטרור מחליט להוסיף זכאים, על פי שיקולי ביטחון, כמו שלמשל לאחרונה הוחלט לאשר את המיגון של כלי הרכב של התושבים שגרים בעיר דוד, כי יש שם בעיות של זריקת אבנים – אז כאשר מאשרים נקודתית מיגון של כלי רכב נוספים, אנחנו גם נדרשים לשלם.

יעקב ליצמן: מה באשר לרכבים של מד"א?

הרצל בן יהושע: ממוגנים.

שלמה ועקנין: השאלה היא אם רכב של מד"א כפר סבא שבא לאריאל – האם הוא ממוגן?

הרצל בן יהושע: ברגע שהוא מראה ומוכיח שהוא פועל מחוץ לקו הירוק – הוא ממוגן.

יעקב ליצמן: אז מי שמבקש וזכאי – מקבל.

איוור קירשנר: מה קורה אם מחליפים רכב?

הרצל בן יהושע: הוחלט שפרק זמן סביר שאדם מחזיק ברכב הוא שלוש שנים.

הרצל בן יהושע: הוא יכול לפנות בבקשה מיוחדת, אבל אז הוא יהווה חריג.

יעקב ליצמן: והוא לא צריך להתחייב שהוא ימשיך לגור ביש"ע?

הרצל בן יהושע: לא.

משה גפני: כמה עולה למגן?

הרצל בן יהושע: סדר הגודל של העלות הוא בין 3,000 ל- 4,000 ₪.

יעקב ליצמן: אתה אומר שמבחינתך כל הבעיה זה 15 מיליון ₪ עד סוף השנה הנוכחית, על פי הקריטריונים הקיימים.

הרצל בן יהושע: כן.

יעקב ליצמן: אתם ממליצים על שינוי קריטריונים?

יעקב ליצמן: כמה אנשים מחכים היום בתור?

הרצל בן יהושע: אני לא חושב שמחכים בתור, זה נעשה די מיידית.

הרצל בן יהושע: בתחילת האינתיפאדה הנוכחית נוצר צוואר בקבוק, משום שפתאום, הרבה יישובים שעד לאינתיפאדה לא מיגנו, ביקשו להתמגן.

משה גפני: כמה עולה מיגון נגד ירי?

הרצל בן יהושע: זו עלות אחרת.

הרצל בן יהושע: אם ממגנים רכב לא ממוגן, מדובר בסדר גודל של 250 אלף שקל.

מיכאל קליינר: יש היום מיגון חדש בעלות של 40 אלף שקל.

הרצל בן יהושע: אני לא יודע על כך.

יעקב ליצמן: האם יש לכם תקציב למיגון נגד ירי לרכבי מד"א?

הרצל בן יהושע: אנחנו לא ממגנים נגד ירי, גם לא את מד"א.

יעקב ליצמן: מדוע?

יעקב ליצמן: אתם חושבים שהם צריכים לנסוע תחת אש?

הרצל בן יהושע: לא.

הרצל בן יהושע: קודם כל, הקריטריונים למיגון נקבעים לא על ידי משרד התחבורה, אלא על ידי משרד הביטחון, המטה ללוחמה בטרור, על סמך קריטריונים ביטחוניים.

הרצל בן יהושע: אנחנו בסך הכל מבצעים, בהתאם.

הרצל בן יהושע: גם התקציב הוא לא תקציב מקורי של משרד התחבורה, אלא תקציב שמועבר למשרד.

הרצל בן יהושע: אם המוסמכים יחליטו שצריך להרחיב את הקריטריונים למיגון ויתנו תקציבים – נמגן.

ישראל כץ: יש לי שאלה למשרד התחבורה.

ישראל כץ: אני פניתי לפני חודשים ארוכים בקריאה לכל הגורמים השונים לאפשר לייבא רכבים.

ישראל כץ: אם זכרוני אינו מטעה אותי, מותר לייבא היום לישראל רכבים שהם עד בני שנה, בתור יבוא אישי או אחר, ביקשתי לנהוג גמישות ולאפשר לייבא רכבים בני 3 או 4 שנים, ואז אפשר יהיה לרכוש מעודפי הצבא וכוחות הביטחון האמריקאים, למשל, רכבים ממוגנים.

ישראל כץ: כמובן שצריך להינתן פטור ממסים במקרה כזה.

ישראל כץ: קיבלתי תשובות חלקיות, שהנושא נמצא בבדיקה.

ישראל כץ: עד עכשיו לא קיבלתי תשובה מלאה.

ישראל כץ: הבקשה שלי מחולקת לשניים.

ישראל כץ: דבר ראשון, שתלוי רק במשרד התחבורה, זה הנושא של כלי הרכב, והשני – קשור כמובן לזה שאוצר המדינה לא ירוויח מכס או תשלומים מהסוג הזה, על רכבים שמיובאים.

ישראל כץ: הפניה הזו, לפחות לגבי הדבר הראשון לא נענתה.

ישראל כץ: איך אפשר לקדם את זה?

עוזי יצחקי: הנושא נבחן אצלנו במשרד התחבורה, ועל פי דעת הגורמים המקצועיים, וכל חוות הדעת – המדיניות היא לא לאשר רכב שהוא בן יותר משנה.

ישראל כץ: אבל אני פניתי, לא במקרה, רק לגבי רכבים ממוגנים, כי ברור לך שאם זה כפוף לבדיקות בטיחותיות, והרכב עובר אותן, הסיכון שיקרה משהו על רקע תחבורתי – בטיחותי, מול הסכנות שיקרה משהו על רקע בטחוני בכלל לא ניתן להשוואה.

ישראל כץ: אז מה הבעיה?

ישראל כץ: זה חייב, כמובן, לעבור מבדקי רישוי.

ישראל כץ: הרי יש על הכביש רכבים לא מיובאים בני עשרים שנה ויותר.

משה גפני: הוא אומר שקיבלת תשובה.

ישראל כץ: התשובה היחידה שקיבלתי היתה שהרעיון בבדיקה, ושהעניין הופנה ליועץ לענייני טרור, וכדי לבדוק את הסוגיה הוא דיבר עם מנהל המכס, ואמר שבודקים איך אפשר למנוע מגורמים לא רצויים לרכוש את זה.

ישראל כץ: אמרתי שאני לא רואה כאן בעיה, כי לפי אותם קריטריונים שיש היום, גם גורמים רצויים לא יכולים למגן את השמשות.

ישראל כץ: יש קריטריונים, ולפי אותם קריטריונים יאשרו.

יעקב ליצמן: מי זה הגורמים הלא רצויים?

ישראל כץ: אלמנטים שהם סיכון ביטחוני.

ישראל כץ: אבל בלאו הכי עשיתם אבחנה בין מי שגר ביש"ע, ישראלי, לבין אחרים.

ישראל כץ: לכן הבדיקה נשמעת לי מוזרה.

ישראל כץ: אם אדם רוצה לקנות מכונית משומשת וממוגנת מכספו, בת שלוש שנים, והוא מוכן לייבא אותה בייבוא אישי, כאשר זה כפוף לבדיקה בטיחותית –איפה הגמישות המינימלית שנדרשת כאן, כדי להציל חיים?

ישראל כץ: אני מתפלא על הגישה הזו.

ישראל כץ: האם יש לכם בכלל ספק איפה הסיכון גבוה יותר?

ישראל כץ: תן את האישור הזה מוגבל בזמן לשנתיים הבאות, נניח.

ישראל כץ: בכך לא שיניתם את המדיניות הקבועה.

ישראל כץ: זה דבר שהיה צריך לדון בו עם המומחים שלכם.

ישראל כץ: יש המון רכבים שעונים על הקריטריונים של רכב בטיחותי, ושהם גם רכבים בטוחים וממוגנים.

ישראל כץ: מומחה שלכם יכול לנסוע לשם ולבדוק את הדברים תוך יומיים שלושה.

ישראל כץ: צריך לפתוח את הפתח הזה ולא להיצמד לתקנה שמגבילה רכישת רכב בן שנה.

עוזי יצחק: המדיניות נועדה לשמור על רמה בטיחותית של כלי רכב, זה מה שהוביל בעניין זה, אבל צריך לבדוק את הדברים.

אלכס לנגר: בהחלט יש משקל לטיעונים שהוצגו פה.

אלכס לנגר: יש גם צד שני, ויש בעיות בטיחות, ובבטיחות, לצערי, החשיפה לסיכון היא הרבה יותר גבוהה, עדיין, למרות הכל.

אלכס לנגר: גם במיגונים נגד ירי יש טווח רחב של מיגונים.

אלכס לנגר: אני מציע שנכין לכם תשובה ספציפית ומנומקת על העניין.

חסון חסון: התחלתם לדון במיגון נגד אבנים, ובאיזה שלב עברתם למיגון נגד ירי.

חסון חסון: בואו נעשה את הדברים באופן מסודר יותר.

חסון חסון: המצב הקיים היו הוא שאנחנו הגורם הביטחוני שנותן את התשובה לדברים.

חסון חסון: נוצר עכשיו נוהל זמני בגלל הדחיפות והצורך.

חסון חסון: המצב הקיים היום הוא שאנשים פונים אלי, אני בוחן את הבקשה שלהם והיא מתחלקת היום לשניים: יש אלה שממגנים בתוך הארץ, בעזרת מוצרים של מפעלים מייצור מקומי, ויש כאלה שמייבאים מחוץ לארץ.

חסון חסון: אנחנו נותנים אישורים כאשר אנחנו מתנים את האישור שלנו בתקן מיגון שמספרו 7-62, נגד ח"ש ונגד קלאצ', ונק"ל - -

יעקב ליצמן: זה לא אותו מיגון.

יעקב ליצמן: יש הבדל בעלות.

יעקב ליצמן: מיגון אחד לשלושתם, לכל הדברים שאמרת.

מיכאל קליינר: לא כולל שמשה אחורית.

חסון חסון: לא כולל הרצפה והגג.

חסון חסון: אנחנו יוצאים מתוך הנחה שזה בסדר, כי זה ייצור מקומי שלנו, ואנחנו יודעים מה הולך במפעלים.

חסון חסון: כאשר זה בייבוא אנחנו מתנים את זה גם בתצהיר של היצרן.

חסון חסון: היו אלי עשרות פניות ואולי מאות – ואישרתי אותם, כי לא רציתי לעצור את התהליך הזה.

חסון חסון: יצאנו לדרך עם הדבר הזה.

יעקב ליצמן: ממתי התחלתם?

חסון חסון: בחודש וחצי – חודשיים האחרונים.

חסון חסון: בקרוב מאד אנחנו מכנסים ועדות, ואנחנו רוצים לקבוע שני דברים: האחד, קריטריונים לזכאים – מי זכאי, וכאן אנחנו רואים שלוש קטגוריות: תושבי יש"ע, מוסדות וחברות שנותנים שירותים ביש"ע – מד"א, חברת החשמל, בזק, וקטגוריה שלישית של חריגים.

חסון חסון: לצורך העניין – עיתונות זרה, וכן הלאה.

חסון חסון: סייען ערבי ישראלי שהוא משת"פ ביקש מאתנו מיגון.

חסון חסון: אנחנו לא אישרנו, אנחנו לא מאשרים.

ישראל כץ: אתה מדבר על מיגון ירי?

חסון חסון: כן.

ישראל כץ: אתה עומד לקבוע קריטריונים, ואמרת – תושבי יש"ע.

ישראל כץ: יש סיכוי שיהיה תקציב כפול 250 אלף לתת מיגון לכל רכב?

ישראל כץ: אתה יכול לאשר בשם ראש הממשלה.

ישראל כץ: אתה אומר לנו שלפי ההנחיות התחלתם לגבש קריטריונים למתן אישור למיגון רכבים כנגד ירי.

ישראל כץ: אמרת שאחד הקריטריונים שוודאי יהיה הוא לישראלי תושב יש"ע.

ישראל כץ: המשמעות התקציבית של האמירה, לאור מה שנאמר כאן, שמדובר בערך ב- 250 אלף ₪ לרכב, אם נקבל נתונים כמה מיגנו נגד אבנים, אני מניח שמדובר בכמות גדולה של כלי רכב.

ישראל כץ: האם זה מגובה תקציבית?

ישראל כץ: האם תוכל לעדכן אותנו באיזו דרך זה יהיה מגובה תקציבית?

חסון חסון: אני מצפה מכם שאתם תתנו את התקציב.

חסון חסון: אני נותן את האישור הביטחוני.

יעקב ליצמן: הבעיה התקציבית זה לא אצלנו, זה במשרד התחבורה או בצבא.

חסון חסון: המצב בשטח, כפי שאתם יודעים, הוא בעייתי מאד.

חסון חסון: בכל יום שאנחנו ממגנים רכב כזה, אנחנו חוסכים חיי אדם.

חסון חסון: אלוף פיקוד העורף ביקש שהלוט"ר ייתן את האישור המיוחד.

חסון חסון: אני אומר דברים ברורים.

חסון חסון: אני מבחינתי, כגוף בטחוני, אומר שצריך ללכת לקראת מי שנגדיר כזכאים, ולסייע להם למגן.

שלמה ועקנין: אני אתייחס לשני דברים.

שלמה ועקנין: לסוגיית המיגון נגד ירי והמיגון נגד אבנים.

שלמה ועקנין: לגבי סוגיית המיגון נגד אבנים, יש היום קריטריונים.

שלמה ועקנין: הם קיימים, ולאור הדרישה הגבוהה יותר נדרשת הגדלת תקציב.

שלמה ועקנין: זה נאמר כאן.

שלמה ועקנין: נדרש גם דבר שני והוא הרחבת מעגל הזכאים.

שלמה ועקנין: לא אכנס לפרטים.

שלמה ועקנין: לא נמצא פה עוזר השר לענייני התיישבות.

שלמה ועקנין: הוא מנהל מהלך עם האוצר, כדי להרחיב את מעגל הזכאים.

שלמה ועקנין: בעינינו, בעיני פיקוד המרכז, זכאים זה לרבות מי שנכנס לאיו"ש.

שלמה ועקנין: מי שנכנס לשם הוא לא בהכרח תושב המקום.

שלמה ועקנין: צריך לקבוע מי הוא אותו אחד שנכנס, וזכאי למיגון – מזדמן, רופא שעובד שם יום יום?

יעקב ליצמן: גם מורים ומורות.

שלמה ועקנין: נכון.

שלמה ועקנין: כי אם לא נאשר, אנחנו פוגעים ברקמת החיים שם.

שלמה ועקנין: אפשר להגדיר מעגלים של הכנסים לאיו"ש עד לרמת המזדמנים.

יעקב ליצמן: אתה יודע מה חסר מבחינת תקציבית?

שלמה ועקנין: אני לא יודע.

שלמה ועקנין: הדבר הזה יצטרך להיות ממופה.

שלמה ועקנין: נציגי יש"ע לא נמצאים כאן כרגע בגלל סוגיות בוערות יותר.

שלמה ועקנין: בכל אופן, מדובר על הגדלת תקציב לפי הקריטריונים הקיימים ופעם שניה – על הרחבת המעגל.

שלמה ועקנין: עד כאן לגבי מיגון כנגד אבנים.

שלמה ועקנין: אני מקבל את כל מה שנאמר כאן לגבי איום הירי שהולך ומתרחב, אבל אני לא מזלזל במיגון נגד אבנים, לפחות ללא מעט גזרות, שם צריך למגן כנגד אבנים.

שלמה ועקנין: העלויות הן אדירות.

שלמה ועקנין: הנושא של מיגון נגד ירי – לסוגיה זו, ויבוא הרכב, יש קריטריונים שנקבעו.

שלמה ועקנין: הלוט"ר הרים את הכפפה כאחראי לריכוז ההיבט הביטחוני.

שלמה ועקנין: הם לא מתעסקים בהיבט התקציבי או בכל תחום אחר.

שלמה ועקנין: מי שמרכז את הטיפול ברמת המיגון זה פיקוד העורף.

שלמה ועקנין: זה הגוף המקצועי שמייעץ בפני כל הפיקודים: דרום, צפון וכן הלאה.

שלמה ועקנין: לגבי התקציבים – כרגע, המאמץ העיקרי - -

יעקב ליצמן: אתה לא אומר בכמה כסף מדובר.

יעקב ליצמן: ועדת הכספים, בין השאר, עוסקת במספרים האלה.

שלמה ועקנין: לגבי המספרים פיקוד העורף יאמר שהוא הציג בפני מנכ"ל רוה"מ את הנתונים.

שלמה ועקנין: הוא יציג פה את המספרים בכל מה שנוגע למיגון, לא האישי, אלא של כל מה שנוגע לתחבורה ציבורית, הסעת תלמידים וגורמי חירום חיוניים ביש"ע.

שלמה ועקנין: זה לא נוגע לצרכים האישיים של כל אזרח ואזרח.

מיכאל קליינר: הוויכוח כאן הוא לא רלבנטי.

מיכאל קליינר: מיגון נגד אבנים הוא באמת קצת אנכרוניסטי.

מיכאל קליינר: לא שאין בעיה של אבנים ולא שאבנים לא הורגות, אבל כמובן שהיום הבעיה המרכזית היא ירי.

מיכאל קליינר: הבעיה המרכזית היא שיש יישובים שאין בהם אפילו רכב אחד ממוגן נגד ירי.

מיכאל קליינר: לפני שמדברים על איש דואר או איש חשמל, שצריך למגן אותם, צריך להבין שאם היה ליישוב רכב אחד ממוגן ירי, ונותן שירותים כלשהו לא היה מוכן להגיע – אז אם היה לכל ישוב לפחות רכב אחד, אפשר היה לנסוע, להביא אותו ולהחזיר אותו.

שלמה ועקנין: אני מבקש לתקן אותך – אף אחד לא רוכש, לא עבור חברת החשמל ולא עבור הדואר.

שלמה ועקנין: אנחנו יוצרים פלטפורמה, דגם, והוא משכפל לעצמו.

מיכאל קליינר: אני רק אומר שחלק גדול מהבעיות היה נפתר הרבה יותר מהר, בצורה קלה וזולה יותר, לו לכל יישוב היה לפחות רכב אחד ממוגן נגד ירי.

מיכאל קליינר: יש אלתורים.

מיכאל קליינר: בנווה צוף יש רכב פרטי ממוגן נגד ירי, וכאשר הרב של רמת גן נסע לתת שם הרצאה הוא נסע בו, היה ירי והוא ניצל הודות לעובדה שהרכב היה ממוגן ירי.

מיכאל קליינר: אני יודע שהמצוין הוא הרבה יותר טוב מהטוב, אבל אני מבין שיש היום פיתוח חדש, ישראלי, מקורי, שעולה 40 אלף ₪ ולא 250 אלף ₪, הוא גם שליף – כלומר, הוא לא פוגע ברכב, והוא נותן מיגון של 70 או 80 אחוז, והיתרון שלו הוא שאפשר להעביר אותו מרכב לרכב, מלבד רכב מסוג סובארו.

מיכאל קליינר: לדעתי, בעניין הזה, היות ומדובר בפיקוח נפש, בהחלט יש מקום להציע גם באמצע שנת תקציב איזשהו קריטריון או עיקרון של רכב ליישוב, נניח.

מיכאל קליינר: עלו גם הצעות נוספות.

מיכאל קליינר: יש עוד דבר שלא הוזכר כאן, והוא – השכפ"ץ האישי.

מיכאל קליינר: אין ביטחון מלא באף שיטה, אבל זה נותן הגנה.

מיכאל קליינר: זה עניין של הסתברויות.

מיכאל קליינר: עלה רעיון והוא חוזר ועולה, שבכל פתח של יישוב תהיה כמות של שכפ"צים שניתן יהיה לשאול לנסיעות.

מיכאל קליינר: אני חושב שזה רעיון חשוב.

מיכאל קליינר: הייתי באלון מורה השבוע.

מיכאל קליינר: זה יישוב שהיתה בו אידיאולוגיה נגד שכפ"צים.

מיכאל קליינר: אני רוצה לומר שהאידיאולוגיה הזו, בכורח המציאות, נסדקת, וטוב שכך.

מיכאל קליינר: יש שם משפחות עם 5 ילדים והם לא יכולים לרכוש שכפ"צים עבור כולם.

מיכאל קליינר: יש פה כל מיני בעיות, ולו היה לכל יישוב איזשהו מאגר, שאנשים היו שואלים ממנו ומחזירים – הן היו נפתרות.

מיכאל קליינר: אני חושב שזה היה צריך להיות הדיון.

מיכאל קליינר: אני מצדד בבקשה של חבר הכנסת ישראל כץ.

מיכאל קליינר: אני חושב שהדברים הם יחסיים.

מיכאל קליינר: אני לא מציע שניכנס לעצם התיאוריה שלא נותנת לאפשר לייבא רכבים משומשים לארץ באותה הזדמנות.

מיכאל קליינר: אני מניח שיש נימוקים לא רעים, וגם אם הם היו פחות טובים, הסיכוי שנצליח לקבל רכבים ממוגנים עבור מי שצריך אותם באמת הרבה יותר גדול אם נהיה נקודתיים מאשר אם ננסה באותה הזדמנות חגיגית להסתער על כל הקונספציה.

מיכאל קליינר: לכן אני מציע ליצור את אותו חריג בקבוצות אוכלוסין.

מיכאל קליינר: כדי שזה יהיה אובייקטיבי – לוט"ר תקבע אותן.

מיכאל קליינר: לגבי מי שלוט"ר תקבע, הזמן שאפשר להביא רכב משומש יהיה חמש שנים.

משה גפני: זו היתה ההצעה של חבר הכנסת ישראל כץ.

מיכאל קליינר: אז אני מציע שלפחות בנקודה הזו נצא מכאן בהסכמה.

שלמה ועקנין: משרד התחבורה עידכן את משרד הביטחון שיש הגמשה.

שלמה ועקנין: יש כבר נוהל כתוב שרכב בעל שלוש שנות ותק בחו"ל, ניתן לייבא אותו בכפוף לבדיקה מסוימת של יציבות, משקל וכך הלאה.

שלמה ועקנין: זה כבר עבר משנה לשלוש שנים.

יעקב זימרת: אני מאגף התקציבים במשרד הביטחון.

יעקב זימרת: עלו כאן מספר נושאים תקציביים, אז מצאתי לנכון להתייחס.

יעקב זימרת: קודם כל לגבי מיגון נגד אבנים – בשנת 2001 מתוקצב הנושא ב- 10.5 מיליון ₪.

יעקב זימרת: לפי נתוני משרד התחבורה, בהנחה שהתחזיות שלהם תתממשנה, וזה יגיע ל- 15 מיליון שקל, אז היקף הבעיה זה 4.5 מיליון שקל, ולא 15 מיליון שקל כפי שנאמר פה, כי 10.5 מיליון שקל כבר מתוקצבים.

יעקב זימרת: דבר שני – בנושא המיגון האישי, זה הדבר היחיד שמתוקצב.

יעקב זימרת: כל הבחינות במטה ללוט"ר הן כרגע בלי שום מקור תקציבי.

יעקב זימרת: אם יומלץ משהו ויוחלט לממש אותו, במקביל יהיה צורך לסמן מקור תקציבי לזה.

משה גפני: השאלה שהיתה ומעניינית אותנו – על כמה כסף אנחנו מדברים.

משה גפני: אנחנו ועדה שצריכה לאשר תקציבים.

משה גפני: על כמה כסף מדובר, על איזה סדרי גודל?

שלמה ועקנין: הכתובת היא פיקוד העורף.

נחום לנגנטל: אני מתמצא בסוגיה הזו די טוב, לצערי.

נחום לנגנטל: היורים הם הערבים, אבל האחראים למוות זה הממשלה שלנו.

נחום לנגנטל: אני אומר את זה במלוא החריפות.

נחום לנגנטל: דבר שני – אין מחלוקות לגבי הנושא שאם יש שם אנשים, יהודים, או לא, אם מדובר בחיי אדם, חייבים להגן עליהם.

נחום לנגנטל: מחלוקות פוליטיות זה נושא אחר.

נחום לנגנטל: החובה שלנו היא לתת הגנה.

נחום לנגנטל: לפני 4 חודשים פניתי לשר התחבורה, ושלחתי גם 6 תזכורות.

נחום לנגנטל: ביקשתי שיזמן פגישה עם אנשי התחבורה הציבורית, אצלו.

נחום לנגנטל: אני ישבתי עם נציגי "אגד" ו "דן".

נחום לנגנטל: ביקשתי שהם יאמרו כמה כסף חסר כדי לגמור את עניין המיגון.

נחום לנגנטל: ביקשתי את התוכנית שיש לו לגבי התחבורה הציבורית, כי תבינו – אם יש אוטובוס אחד שמגיע לדולב, בשעה 11 בבוקר.

נחום לנגנטל: בשביל מה?

נחום לנגנטל: האוטובוס הזה מסיע זבובים, לא בני אדם, כי זו שעה שאין מי שייסע בו.

נחום לנגנטל: מדוע זה כך?

נחום לנגנטל: כי בסדר הזמנים שבו האוטובוס מתפנה זו השעה שאפשר להסיע אותו לשם.

נחום לנגנטל: אני אומר – אל תביאו אותו לשם.

נחום לנגנטל: שייצא בבוקר.

נחום לנגנטל: אם אתה רוצה שאנשים לא ייסעו ברכבים לא ממוגנים, תנו להם את האופציה של תחבורה ציבורית.

נחום לנגנטל: יש אפשרויות, אבל שום דבר לא נעשה.

נחום לנגנטל: מה שנעשה זה הדברים הכי מינוריים שבעולם.

נחום לנגנטל: אני מכיר את היכולות.

נחום לנגנטל: מה שנעשה זה בשוליים.

נחום לנגנטל: בהתחלה הם אמרו שמחכים לאוטובוסים ממוגנים.

נחום לנגנטל: בינתיים אנשים נרצחים.

נחום לנגנטל: יש אפשרויות להסתדר גם בלי האוטובוסים הממוגנים.

נחום לנגנטל: יש רכבים ממוגנים.

נחום לנגנטל: יש טרנזיטים ממוגנים לשרים.

נחום לנגנטל: שיסיעו בהם את האנשים למקום שבו יש אוטובוס ממוגן נגד ירי.

נחום לנגנטל: אני בטוח שהתוצאה שיש היא לא התוצאה שהיתה צריכה לראות אם היו לוקחים את העניין ברצינות כמו שצריך.

נחום לנגנטל: עלה נושא שבאו אנשים ואמרו שהם מוכנים לתת רכבים משוריינים.

נחום לנגנטל: התחיל להיות פה דבר סמוי ודבר גלוי.

נחום לנגנטל: הסמוי – התעשיות הביטחוניות הישראליות מבקשות שהדבר הזה ייעשה אצלם.

נחום לנגנטל: הם ביקשו לא להתיר להביא רכבים כי תקום להם תחרות.

נחום לנגנטל: אז שאלו – מתי תביאו את התוצרת שלכם?

נחום לנגנטל: והם אמרו – ייקח כמה חודשים.

נחום לנגנטל: עכשיו אני שואל אתכם : במחיר ההגנה על תוצרת כחול לבן נהרגים אנשים?

נחום לנגנטל: חווה בן ארי אומרת כאן שהיא מוכנה לתת אישור להביא רכבים גם אם הם בני למעלה משלוש שנים, אלא שהיא מבקשת לדעת מי היישוב שייקח את זה, כי מחילה להיות בעיה.

נחום לנגנטל: לא רוצים שגורמים פליליים ייבאו רכבים כאלה.

נחום לנגנטל: אמרו שרק רשות מוניציפלית תוכל לרכוש.

נחום לנגנטל: גם לזה אנחנו מוכנים.

נחום לנגנטל: ואז התעוררה שאלה מי יאשר את זה – המטה ללוט"ר או משרד הביטחון?

נחום לנגנטל: היתה חסרה כתובת.

נחום לנגנטל: זו בעיה לא פשוטה.

משה גפני: הבעיה הזו נפתרה.

נחום לנגנטל: היא לא נפתרה עד הסוף, כי מה קורה?

נחום לנגנטל: עושים מבחני יציבות.

נחום לנגנטל: אני אומר למשרד התחבורה שהם ישלחו בוחנים לבדוק שם, בחו"ל.

יעקב ליצמן: מה הבדל העלות בין יבוא למיגון מקומי?

נחום לנגנטל: הבעיה היא בזמינות.

דוד דהן: הבעיה היא בשני מישורים - -

נחום לנגנטל: הנושא השלישי – אנשים רוצים לקנות לעצמם שכפ"צים וקפל"דים.

נחום לנגנטל: אני שואל אותך, אדוני היושב ראש: המדינה לוקחת על זה מסים.

נחום לנגנטל: המדינה גובה על זה מס קניה.

נחום לנגנטל: העלות האמיתית של הדברים האלה היא מחצית מהסכום שזה עולה בפועל.

נחום לנגנטל: רוב העלות זה מס קניה.

ישראל כץ: שר האוצר נתן פטור על הרכיבים ממוגני הירי לרכב.

ישראל כץ: שייתן פטור גם כאן.

נחום לנגנטל: הוא לא נתן פטור על רכיבים.

דוד דהן: הוא לא נתן על רכיבים, הוא נתן על הרכב הממוגן כרכב שיש לו מיגון, אך ורק על הנתח של המיגון.

נחום לנגנטל: אתם מבינים מה קורה פה?

נחום לנגנטל: אדם צריך לשלם כפול על שכפ"ץ.

נחום לנגנטל: מילא אם היה מדובר בימים רגילים, אבל פה, כל יום נהרגים אנשים.

נחום לנגנטל: ברגע שאי אפשר לנסוע, אי אפשר לנוע, וגם אי אפשר לקבל מבקרים, החיים אינם חיים.

נחום לנגנטל: נקודה נוספת – לתנועת "בני עקיבא" יש רכזי מחוז.

נחום לנגנטל: יש לה אנשי הדרכה שגרים בגוש דן, ורוצים לבקר את החניכים ולהעביר השתלמויות למדריכים.

נחום לנגנטל: עד שהם יקבלו את האפשרות למגן רכבים מפני אבנים הם יצטרכו לעבור מסכת ייסורים.

נחום לנגנטל: אני שואל אתכם – האם מישהו ימגן את רכבו שלא לצורך?

נחום לנגנטל: לא מדובר בדבר שהוא נעים, נוח וטוב.

נחום לנגנטל: ברור שאם מבקשים מיגון זה דבר שהוא הכרח.

נחום לנגנטל: הם צריכים להציג אישורים שונים.

נחום לנגנטל: למה צריך להוכיח הוכחות?

נחום לנגנטל: אני אומר שזו לא שאלה פוליטית, בכלל.

נחום לנגנטל: זה רק טמטום ועיקשות לב של כל מיני מערכות ממשלתיות, ואני לא מבין למה.

משה גפני: יש לי בקשה טכנית – היות ותלויה ועומדת בוועדת הכספים הצעת חוק שלי בהכנה לקריאה ראשונה, לביטול מס קניה, אני מבקש להביא את זה לדיון להכנה לקריאה ראשונה.

משה גפני: אם נכון מה שאמר חבר הכנסת נחום לנגנטל, שמשלמים מס קניה, אני מבקש לקדם את החוק שלי על כל מס הקניה.

משה גפני: זו שערורייה שאין כדוגמתה.

ים שלם: אני מאגף התקציבים באוצר.

ים שלם: לגבי מיגון אבנים – יהיה כסף.

ים שלם: התקציב הוא תקציב תוצאתי.

ים שלם: כמה שיוצא – אנחנו ניתן את הכסף.

ים שלם: העסק הזה עובד.

ים שלם: כל תושב יש"ע שרצה וביקש – קיבל, בניגוד למה שאמר נחום לנגנטל.

נחום לנגנטל: אני מדבר לא על תושבי יש"ע.

ים שלם: תוך תקופה יחסית מאד קצרה כל מי שרצה קיבל.

ים שלם: משרד התחבורה עובד בעניין הזה מאד מהר.

ים שלם: מקבלים אישור, עושים מיגון, מקבלים פטור.

ים שלם: העסק עובד בצורה מהירה, יחסית.

ים שלם: לגבי מיגון נגד ירי – שוב, אלה הן החלטות ממשלה.

ים שלם: כל עוד אין החלטת ממשלה שהולכים על הסיפור הזה, שהוא סיפור מאד יקר, אנחנו לא מתקצבים.

יעקב ליצמן: אבל עוד לפני ירי – מה עם מורים, רופאים, ונותני שירותים?

ים שלם: זה מאושר.

נחום לנגנטל: זה לא מאושר.

משה גפני: אפשר לדעת את האמת, אם זה מאושר או לא?

ים שלם: יש דיון במשרד האוצר.

משה גפני: אם הרכז של "בני עקיבא" מתל אביב רוצה למגן את הרכב שלו – הוא מקבל אישור או לא?

ים שלם: לא מאושר.

ים שלם: יש דיון במשרד האוצר עם יועץ שר הביטחון לענייני התיישבות.

ים שלם: בו יהיו גם נציגי פיקוד העורף, וייערך דיון.

ים שלם: אחרי הדיון הזה נהיה הרבה יותר חכמים.

ים שלם: נוכל לומר מה אושר ומה לא, מה עושים ומה צריכים.

ים שלם: לגבי מיגון נגד ירי – יש הוראה של שר האוצר לטפל בעניין המיסוי על מכוניות מיובאות, רק על הרכיב שקשור למיגון נגד ירי.

ים שלם: כל נושא אחר, אם הוא יעלה לדיון – ניתן יהיה לפתור אותו.

ישראל כץ: אבל כאן העירו שרוב הרכב, כל צורת העימוד קשורה לנושא הביטחון.

יעקב ליצמן: אולי, ברשותך, תעלה על השאלה שעלתה כאן:

יעקב ליצמן: מה דעת משרד האוצר לגבי פטור מכל המסים הקשורים ברכב מוגן, ושכפ"צים?

ים שלם: כרגע אני לא מכיר שום החלטה של משרד האוצר.

יעקב ליצמן: אני שואל מה דעתך.

ים שלם: אני לא מייצג את עצמי, אז לא אומר מה הדעה שלי.

ים שלם: לא קיבלנו עד היום שום פניה לגבי הרכיב של מיגון אחר – לא של שכפ"צים ולא של שום מיגון אחר.

ים שלם: קיבלנו פניה לגבי מיגון הרכבים, ואני חושב שניתנה תשובה על ידי שר האוצר.

ים שלם: לא קיבלנו שום פניה אחרת לגבי רכיבים אחרים.

ים שלם: זה שפונים ללוט"ר או לפיקוד העורף – זה לא משמעותי.

ים שלם: מי שנותן את התקציב זה משרד האוצר.

יעקב ליצמן: אני רוצה לדעת לגבי פטור מכל המסים לגבי יבוא מחו"ל של רכב ממוגן לצרכי יש"ע.

יעקב ליצמן: אני מבקש ממך שתבהיר לאוצר שאנחנו רוצים על זה פטור.

יעקב ליצמן: זה לא כרוך בעלות תקציבית, מלבד אובדן ההכנסה.

יעקב ליצמן: זה לא גורע לכם מהתקציב.

יעקב ליצמן: הדבר השני, והוא לא פחות חשוב כרגע – לגבי עצם האישור של יבוא של רכב.

יעקב ליצמן: אני לא חושב שצריך להיות הבדל בין רכב בן שנה לרכב בן שנתיים ושלוש.

משה גפני: רכב כזה, נניח, כשהוא לא ממוגן עולה 100 אלף שקל.

משה גפני: רכב כזה ממוגן עולה 300 אלף שקל.

משה גפני: על ה- 100 אלף הראשונים לא עומדים לתת פטור.

ישראל כץ: לא.

ישראל כץ: זו כבר הצעה אחרת.

ישראל כץ: תבינו, ההוראה ששר האוצר נתן, שכנראה עוד לא בוצעה, כי הוא אומר שכבר קיבלו הנחיה, אך עוד לא ביצעו אותה – הוא נתן הקלה ליבואנים של מוצרי הביטחון.

ישראל כץ: אם מישהו קונה לוחות או שמשות ממוגנות ירי כדי להתקין כאן – אז הוא מקבל פטור ממס על אותו רכיב, שאחרי זה מיועד לרכב.

ישראל כץ: היום, אדם פרטי שרוצה לייבא רכב ממוגן מחו"ל, אין לו שום הנחה על שום דבר.

דוד דהן: אני יכול להסביר את זה במילים פשוטות.

דוד דהן: יש תקנה, שעל בסיס מה שנאמר פה, ששר האוצר אישר, שאומרת במילים פשוטות: אזרח במדינת ישראל שמייבא רכב ממוגן, ישלם מס על הרכב עצמו.

דוד דהן: על נתח המיגון מתוך כלל הרכב הוא לא ישלם מס.

ישראל כץ: ויבואן שמייבא את אותם חלקים?

דוד דהן: ישלם עליהם מסים מלאים.

ישראל כץ: זה בכלל אבסורד.

ישראל כץ: אזרחים לא מייבאים היום רכבים.

ישראל כץ: היבואנים מייבאים את החלקים.

דוד דהן: אני הסברתי את העובדות, לא הלוגיקה.

יעקב ליצמן: נחזור לתשובות של האוצר.

יעקב ליצמן: שאלתי שאלות שנשארו ללא מענה.

ים שלם: אתה מפתיע אותי בשאלות שלא הגעתי מוכן עליהן.

ים שלם: הגעתי לדיון בנושא מיגון נגד אבנים ולא נגד ירי.

ים שלם: לא יהיה נכון שאתן תשובות עכשיו שאין להן כיסוי.

יעקב ליצמן: גם לא יהיה נכון להגיד שאני אחשוב שאתה לא מכיר את החומר.

יעקב ליצמן: יכול להיות שתהיה לך בעיה לענות ואקבל אם תגיד לנו שאתה רוצה להתייעץ לגביהן, עם הממונים עליך.

יעקב ליצמן: עם זאת, להגיד שאתה לא מכיר את הנושא בכלל, זה לא מקובל.

אבי גרוס: עלו פה הרבה מאד נושאים, כאשר כל נושא הוא דיון בפני עצמו.

אבי גרוס: אי אפשר לפתור פה את כל הבעיות.

אבי גרוס: אני אציג לכם תמונת מצב של מה קיים בכלל, מה נמצא היום ביו"ש ובעזה.

אבי גרוס: בסך הכל נושאים היום 224 אוטובוסים היום בחלוקה של 156 אוטובוסים של הסעות תלמידים, ועוד 68 אוטובוסים של תחבורה ציבורית – "אגד", "דן".

אבי גרוס: בתוך זה יש 29 אוטובוסים שמיגנו לצפון.

אבי גרוס: חלק מהם מוחכרים לטובת הסעות באיו"ש.

אבי גרוס: בביצוע יש לנו עוד 26 אוטובוסים.

אבי גרוס: הם ייצאו במהלך החודשיים הקרובים.

אבי גרוס: נגיע בסך הכל ל- 250 אוטובוסים.

יעקב ליצמן: כמה זמן אורך מיגון אוטובוס?

שלמה ועקנין: חודשיים עד שלושה מכניסה למפעל.

שלמה ועקנין: יש פה שני מרכיבים – הרכבת האוטובוס, ויש גם את הנתח של המיגון.

שלמה ועקנין: יש גם יצרני מיגון.

שלמה ועקנין: בעיקרון, פרק הזמן הוא בין חודשיים לשלושה.

יעקב ליצמן: אין בעיה עם קצב המתנה?

יעקב ליצמן: אם הייתי מבקש להזמין עכשיו, באופן תיאורטי, 50 אוטובוסים.

יעקב ליצמן: יש בעיה?

שלמה ועקנין: הקצב הוא שניים וחצי אוטובוסים לשבוע של "מרכבים", ועוד שניים וחצי אוטובוסים לשבוע של חברת "הארגז".

שלמה ועקנין: זה הקצב.

שלמה ועקנין: יש פה סוגיות הרבה יותר מורכבות.

אבי גרוס: כמובן שקודם כל היתה בעדיפות כל התחבורה הציבורית.

אבי גרוס: נושא שני זה אמבולנסים.

אבי גרוס: ישנם היום 3 אמבולנסים ברשויות, ועוד 11 נמצאים בביצוע, ואמורים להימסר במהלך החודש הקרוב.

אבי גרוס: בסך הכל יהיו לנו 14 אמבולנסים.

נחום לנגנטל: וזה יהיה המספר בכל יש"ע, כאשר הם נותנים גם שירותים לצה"ל.

אבי גרוס: לגבי רכבי ביטחון – עד סוף יולי נמסור עוד 29 רכבי ביטחון לרכזי הביטחון.

אבי גרוס: בסך הכל נגיע ל- 35.

יעקב ליצמן: האם אתה יכול לומר לוועדה כמה חסרים?

אבי גרוס: אני אתייחס גם לזה.

אבי גרוס: לגבי רכבים של הסעות קטנות – בסך הכל נמצאים בביצוע 46, ואנחנו נגיע ל- 48.

אבי גרוס: מייד אפרט.

אבי גרוס: יש לנו עוד 22 אוטובוסים מתוקצבים, ואמורים להיכנס לביצוע כשיגיעו השלדות.

אבי גרוס: יש לנו 31 רכבי סוואנה – טרנזיטים, שמתוקצבים ואמורים להיכנס לשימוש.

אבי גרוס: אנחנו עושים עוד פיילוט לשלושה רכבי ספקים.

אבי גרוס: בנושא התחבורה הציבורית וההסעות הגדולות של תלמידים הגענו למצב שהוא יחסית בסדר.

אבי גרוס: עדיין יש פערים של עוד 34 מיליון ₪.

אבי גרוס: אנחנו מדברים פה על עוד 85 אוטובוסים.

אבי גרוס: להסעות קטנות – גם פה נגיע למצב שיש לנו 48 הסעות ועוד 31.

אבי גרוס: יש פה פערים שיכולים לגדול לצרכים גדולים מאד, והשאלה היא מה סדר העדיפויות.

אבי גרוס: כמובן שקודם כל מדובר בצירים מאוימים יותר.

אבי גרוס: עושים חלוקה, ועושים שילוב של הסעות של הרשויות עצמן.

אבי גרוס: על ידי כך אפשר לתת את האופטימום, אבל עדיין יש לנו צרכים.

שלמה ועקנין: תוכל לומר מה היקף של הפערים בסוואנות?

שלמה ועקנין: כי זה קריטי.

אבי גרוס: לגבי הפערים בסוואנות אנחנו מדברים על פער של עוד 60 מיליון שקל.

אבי גרוס: לגבי רכבי ביטחון – אמרתי שנגיע כבר בסוף חודש יולי ל- 35 רכבי ביטחון.

אבי גרוס: השאיפה שלנו היא לתת לכל ישוב ג'יפ אחד לפחות.

אבי גרוס: גם כאן יש צורך נוסף.

אבי גרוס: כל התמונה הזו של כל הצרכים המלאים, כולל תמונה של רכבים לכיבוי אש, ורכבים של מד"א, רכבים של כל הרשויות ואנשי הביטחון – את כל התמונה הזו אנחנו מציגים לאוצר ולמשרד ראש הממשלה, ואנחנו פועלים על פי העדיפויות שיש בתקציב.

אבי גרוס: אני רוצה לומר שלא מדובר רק על רכבים.

אבי גרוס: מדובר גם על אפודי מגן נגד ירי, כובעי פלדה, קירות מגן לאורך צירים ובכניסות ליישובים כדי למנוע ירי ישיר על ישובים או על רכבים.

אבי גרוס: צריך לתת לדברים האלה איזשהו אופטימום.

אבי גרוס: אנחנו מרכזים את זה בפיקודים המרחביים.

אבי גרוס: אנחנו יושבים גם עם ראשי היישובים, עם מועצת יש"ע, ומגבשים יחד את העדיפויות לביצוע, לפי התכתיבים.

מיכאל קליינר: אבל כמה חסר בסך הכל, כי מסרת כאן קטעי סכומים.

אבי גרוס: בסך הכל חסרים כ- 190 מיליון ₪.

שלמה ועקנין: מדובר בהשלמת מיגון נגד ירי של תחבורה ציבורית, הסעות תלמידים, השלמה של רכב לכל יישוב, מיגון גורמי החירום ואפיון דגמים של רכבים לכל מיני ספקים.

שלמה ועקנין: זה לא כולל את סוגיית האפודים.

מיכאל קליינר: תן למשל שתי דוגמאות של אופציות לאפודים.

שלמה ועקנין: עלות אפוד היא כ- 1,000 דולר.

שלמה ועקנין: עד היום חולקו באיו"ש ובקעת הירדן 3,000 - -

נחום לנגנטל: אומרים לקמב"ץ ביישוב שהוא יקבע מי ייסע עם אפוד ומי לא.

נחום לנגנטל: נותנים 8-9 אפודים ליישוב.

יעקב ליצמן: אם יש אוטובוס ממוגן זה פחות חשוב.

שלמה ועקנין: לא, לא.

שלמה ועקנין: זה חשוב.

נחום לנגנטל: אל תיתן בכלל תקציב לזה.

נחום לנגנטל: תן סבסוד עמוק למי שרוצה.

נחום לנגנטל: שזה יהיה בשיטת ה- matching.

מיכאל קליינר: זו בעיה עם המשפחות הגדולות.

נחום לנגנטל: אז נעשה את זה פרוגרסיבי.

יעקב ליצמן: אבל אם נותנים את זה דרך האוטובוסים, דרך הרכב, זה ייצא זול יותר.

מיכאל קליינר: אם הילדים נוסעים פעם בשבוע, השאלה היא אם לא טוב שיהיו אפודים בישובים, וניתן יהיה לשאול ולהחזיר.

אבי גרוס: אני רוצה לומר משהו לגבי ייבוא מחו"ל.

אבי גרוס: פה בארץ, יש לתעשיות הקיימות בארץ להכפיל את הייצור שלהם, אבל צריך להגדיר להם.

אבי גרוס: אם נצא עכשיו לחו"ל, נניח בבקשה לעוד 100 רכבים, הם יוכלו להביא את זה עוד חצי שנה.

ישראל כץ: דיברנו על רכב משומש מחו"ל.

אבי גרוס: זה לא בתחום שלנו.

דוד דהן: גם עם רכב משומש תהיה בעיה של רמת מיגון.

דוד דהן: זה לא כל כך טריביאלי.

אבי גרוס: זה לא במיגון שאנחנו מכירים.

אבי גרוס: בדקנו את זה.

ישראל כץ: רכב ממוגן של ה- FBI, שאחרי שלוש שנים יוצא מהשירות.

ישראל כץ: מה, הוא לא ממוגן?

אבי גרוס: אז הוא ממוגן נגד 9 מ"מ, נגד כל מיני דברים אחרים.

אבי גרוס: המדינה לא תוכל להחליט מה לסבסד מהסיבה - -

ישראל כץ: לא ביקשנו לסבסד, ביקשנו פטור ממס.

אבי גרוס: בסוף, אם תהיה איזושהי החלטה על פטור ממס קניה או משהו כזה – זה יוגדר בדיוק: מי זכאי את הפטור הזה, ועבור מה.

ישראל כץ: ודאי שזה יוגדר.

ישראל כץ: יש אזור בארץ – אילת, שנקרא "אזור סחר חופשי", ושם, כדי להמריץ פעילות כלכלית נותנים פטור ממע"מ, ועוד פטורים אחרים.

ישראל כץ: יש עוד אזורים שיש בהם כל מיני הטבות.

ישראל כץ: יש מקומות שלא צריך לשלם מיסוי על מזגנים.

ישראל כץ: היוזמה לדיון כאן היא חשובה, אבל צריכים לשבת פה שר האוצר, שר התחבורה, שר הביטחון וראש הממשלה, עם הדרגים המקצועיים, וחייבים לקבל על כך החלטה ברגע אחד שכל מה שעשוי להביא לחיסכון בחיי אדם יינתן מיד, כמובן שבכפוף להערות אנשי המקצוע.

ישראל כץ: אם אנחנו כאן, בישיבה, כבר הגענו למצב שאם היינו מוסמכים היינו מקבלים החלטה לייבא רכבים משומשים, בכפוף לקריטריונים ותקנות שיפרסם משרד התחבורה, ולפטור אותם מכל מס – אפשר היה לקדם את זה.

ישראל כץ: זו החלטה שצריך לקבל אותה מייד.

ישראל כץ: משרד התחבורה יבדוק את הנושא של איך אפשר להביא רכב משומש שהוא עדיין בטיחותי, כאשר הרבה רכבים בארץ הם בני הרבה יותר משנה.

ישראל כץ: זאת אומרת שיש רכבים שהם בני יותר משנה והם בטיחותיים.

ישראל כץ: אלה הם רוב הרכבים במדינת ישראל.

ישראל כץ: העניין שבחו"ל זה לא עומד בתקנים – זה דבר שכנראה הוא לא נבדק.

ישראל כץ: האם בדקת עכשיו את כל עודפי הרכבים של כוחות הביטחון האמריקאים הממוגנים, ואתה נותן לי כאן תשובה מוסמכת?

ישראל כץ: האם אתה בטוח במה שאתה אומר?

ישראל כץ: רכבי ה- FBI אינם ממוגני ירי?

ישראל כץ: אני לא רוצה להיות קנטרני, אני רק אומר בדרך החיוב שאין לי ספק שיש בארצות הברית ובאירופה רכבים שיוכלו להיות יעלים כאן.

ישראל כץ: כמו ששלחו מטוסים להביא יהודים מאתיופיה, והדבר נעשה תוך יומיים שלושה, זה מה שהמדינה היתה צריכה לעשות כאן, גם במקרה הזה.

ישראל כץ: אני עוד אומר פחות מזה: תנו לאנשים אישור לרכוש.

ישראל כץ: פרסמו תקנות של משרד התחבורה ביום ראשון, אחרי דיונים עם הגורמים הרלבנטיים, עם קריטריונים וכפיפות לאישורים.

ישראל כץ: אם אדם צריך לרכוש היום רכב, או מוכן למכור את הרכב שלו בהפסד מסוים ולקנות רכב לא חדש – תנו לו את האפשרות הזו.

ישראל כץ: רכב אחד ליישוב זה לא פתרון.

חנה גרופר שגיא: שלוש שנים כיהנתי כסגנית נשיא מגן דוד אדום בישראל, והיום אני גם מסיימת את תפקידי כנציגת ממשלה במגן דוד אדום בישראל.

חנה גרופר שגיא: עיקר תפקידי בשלוש השנים האחרונות היה מיגון של אמבולנסי מד"א נגד ירי, על פי פנייתו האישית של אלוף במיל.

חנה גרופר שגיא: יום טוב סמיה.

חנה גרופר שגיא: אני גייסתי את הכספים לאמבולנסים ורצתי אחרי האלוף גבי אופיר כדי שיממן את המיגון.

חנה גרופר שגיא: אני רוצה לומר לכם כמה פרמטרים, ואני רוצה לומר שחייתי את הנושא.

חנה גרופר שגיא: ראשית מאד, קשה מאד לעשות אותם פה בארץ.

חנה גרופר שגיא: אני עברתי את הויא-דולורוזה של הדברים.

חנה גרופר שגיא: אמרו לי שתוך 4 חודשים יהיה אמבולנס מד"א ממוגן מפני ירי.

חנה גרופר שגיא: זה לקח שנה.

חנה גרופר שגיא: יש לי מסמכים.

חנה גרופר שגיא: העניין הזה נמצא היום בתחקיר מאד מקיף אצל מבקר המדינה, ואני מתארת לעצמי שייצא דו"ח מאד קשה בעניין.

חנה גרופר שגיא: אני יושבת על העניין שעות על גבי שעות עם מבקר המדינה.

חנה גרופר שגיא: זה לא יפתור את הבעיה, כי כרגע חייבים אמבולנסים של מד"א ממוגנים מפני ירי, וחייבים רכבים ממוגנים מפני ירי ליישובים.

חנה גרופר שגיא: לפני כשבוע נפגשתי רמ"ט פיקוד דרום, תא"ל צביקה פוגל.

חנה גרופר שגיא: הוא בפירוש אמר שאנשים ממגנים מיוזמתם את הרכבים.

חנה גרופר שגיא: הם כבר לא נוסעים עם שכפ"צים וקסדות, אלא ממגנים על חשבונם.

חנה גרופר שגיא: הם מתעלמים מהקנס הצפוי להם ממשרד התחבורה, כי הם יודעים שזה הרע במיעוטו.

יעקב ליצמן: למה הם צפויים לקנס?

נחום לנגנטל: אם אדם ממגן את הרכב שלו בניגוד לכללי הרשיון שיש לו – הוא צפוי לקנס.

נחום לנגנטל: הוא לא יעבור טסט ברישוי שנתי.

רחל גרופר שגיא: אני רוצה למקד את הדברים, ברשותכם.

רחל גרופר שגיא: נתתי לכם את התמונה האבסורדית, ואני מקווה שהבנתם אותה.

רחל גרופר שגיא: אנשים רוצים את הזכות הבסיסית שלהם לחיות חיי ביטחה.

רחל גרופר שגיא: לגבי האמבולנס הממוגן בפני ירי – הראשון שיצא לשטח, לקח שנה למתקן אותו למיגון, כי הוא היה האב טיפוס.

רחל גרופר שגיא: אבל הוא לא טוב, הוא לא עבר את אישור משרד התחבורה, הוא מגויס היום על ידי צה"ל, על ידי פיקוד דרום, כי זה היה הרע במיעוטו, והוא בעצם לא שייך למד"א אלא לפיקוד דרום.

רחל גרופר שגיא: זו נקודה אחת.

רחל גרופר שגיא: נקודה שניה – לגבי האמבולנס השני, שהוא כבר לא אב טיפוס, אמרו לי שתוך שלושה שבועות ממגנים אותו.

רחל גרופר שגיא: זה לקח בערך 4 חודשים.

רחל גרופר שגיא: האבסורד הגדול הוא שהייתי פה, בוועדת הכספים, ב- 17 לינואר, 2000, וחלק מהנוכחים היו פה אתי.

רחל גרופר שגיא: רעמתי וכעסתי על כך שהרכב שהיה מיועד להגיע לנצרים באותו יום לא הגיע.

רחל גרופר שגיא: אני מודיע לכם ששלוש שנים היולדות של נצרים יצאו ללידה באמבולנסים לא ממוגנים.

רחל גרופר שגיא: עדיין אין אמבולנס ממוגן נגד ירי בנצרים.

רחל גרופר שגיא: אבסורד כזה עוד לא ראיתי, ומדובר בכסף שאני גייסתי.

יעקב ליצמן: למה אין?

חנה גרופר שגיא: כי בגלל האינתיפאדה לא היתה מוכנות.

חנה גרופר שגיא: האמבולנס השני עבר לעפרה.

חנה גרופר שגיא: מתחילים לכסות נקודות תורפה.

יעקב ליצמן: מי אמור להחליט על אמבולנס לנצרים?

חנה גרופר שגיא: אלוף פיקוד העורף.

אבי גרוס: למועצה האזורית חוף עזה יש רכב אחד - -

חנה גרופר שגיא: אבל יש מרחק של חצי שעת נסיעה.

אבי גרוס: האמת היא שתכננו עוד אמבולנס אחד לנצרים.

יעקב ליצמן: אבל מדובר בשלוש שנים.

אבי גרוס: לא.

אבי גרוס: האמבולנס שמוגן הועבר לעפרה.

יעקב ליצמן: אולי אני לא מבין – נצרים היא בסיכון גבוה?

חנה גרופר שגיא: הכי גבוה.

אבי גרוס: מי שמחליט על הסיכונים זה אנחנו.

חנה גרופר שגיא: אבל זה אמבולנס שאנחנו הבאנו את הכסף עבורו.

אבי גרוס: בכל מקרה, יוצאים עכשיו עוד 11 אמבולנסים.

חנה גרופר שגיא: יש לי עוד משהו להוסיף.

חנה גרופר שגיא: ישבנו פה בישיבה ב- 17 בינואר, 2001.

חנה גרופר שגיא: העליתי את הנקודה שהועבר לפיקוד העורף כסף למגן 12 אמבולנסים.

חנה גרופר שגיא: אבי גרוס ישב כאן והבטיח שתוך 4-5 חודשים 12 האמבולנסים הממוגנים כבר יהיו.

חנה גרופר שגיא: 5 חודשים עברו כבר מזמן, ואומרים לנו שמתוך ה- 12 רק אחד יצא.

חנה גרופר שגיא: זה כבר מאשש את מה שאני אומרת, שבעצם יש כאן בעיה במיגון.

חנה גרופר שגיא: בשעתו, חבר הכנסת גולדשמידט, שהיה יושב ראש ועדת הכספים פנה וביקש שאת הכסף שהעבירו לפיקוד העורף לרכישת רכבים מחו"ל, יעבירו כבר, כלומר- לקצר את לוח הזמנים.

חנה גרופר שגיא: כמובן שקמה פה סערה גדולה ואמרו שזה יהיה על חשבון פרנסה של אנשים בארץ.

חנה גרופר שגיא: לא חושבים על חיי אדם שצריכים את האמבולנסים.

חנה גרופר שגיא: מה שהיום אני מבקשת מוועדת הכספים – להמליץ לאשר מיידית.

חנה גרופר שגיא: קודם כל – להורות לפיקוד העורף להעביר חלק מהכסף, אם מביאים אמבולנסים ממוגנים נגד ירי, שהם יממנו את זה.

חנה גרופר שגיא: שנית, אני מבקשת להמליץ על פטור ממיסוי על הרכב.

חנה גרופר שגיא: רכב שמגיע עבור מד"א הוא פטור אוטומטית, אבל מי שיביא אמבולנס ממוגן נגד ירי, זה רכב ביטחון לכל דבר.

חנה גרופר שגיא: זה לא חבר מותרות.

חנה גרופר שגיא: אני לא מחלקת אותו לפריטים, כי אותו אדם גם לא יוכל למכור את הרכב, כאשר הוא ירצה, אי פעם.

ישראל כץ: את מדברת על רכב או אמבולנס?

ישראל כץ: כי מה שאפשר היה להבין מדבריך שלאמבולנס רגיל יש פטור ולאמבולנס ממוגן אין פטור.

חנה גרופר שגיא: כי הוא לא בא למד"א.

חנה גרופר שגיא: אם מישהו ייבא אמבולנס יישובי, לחברון למשל, הוא יצטרך לשלם מיסוי.

חנה גרופר שגיא: אני מבקש שכל הרכבים האלה, ממוגנים לאזרחים, אמבולנסים ממוגנים שלא עבור מד"א אלא פרטיים, לאנשים ביישובים – שיהיו פשוט ללא מיסוי, ושהמדינה תקל עליהם.

חנה גרופר שגיא: אחרת אנחנו פשוט לא נותנים להם את הזכות הבסיסית להגנה.

משה גפני: אני לא מקבל את הדברים של חבר הכנסת לנגנטל שנאמרו בסערה, על הרשעות.

משה גפני: אני משבח את הדברים הענייניים שהוא אמר, דברים שהיו חשובים, ועליהם אנחנו צריכים לקיים את הדיון.

משה גפני: אנשים במשרד התחבורה, באגף התקציבים ובוודאי בצבא ובפיקוד העורף, חיי אדם חשובים בעיניהם והם עושים את הכל על מנת שאנשים לא ייפגעו.

משה גפני: זה ברור לחלוטין.

משה גפני: יש אנשים שלמען מניעת שפיכות דמים מוכנים למסור חלקים מארץ ישראל, אז בוודאי שאם מדובר על עלות כספית, או על ביורוקרטיה ופרוצדורה – ודאי שייתנו את זה, זה ברור לחלוטין.

משה גפני: אבל הביורוקרטיה אוכלת אותנו באופן טוטלי.

משה גפני: מה שהתגלה כאן בישיבה הוא דבר מזעזע.

משה גפני: חבר הכנסת לנגנטל האשים את משרד התחבורה בדברים מאד חמורים.

משה גפני: יש פה מצב שהופך להיות בלתי נסבל.

משה גפני: אם מישהו יקרא את פרוטוקול הישיבה אי פעם, לא יאמין שישבו פה אנשים רציניים.

משה גפני: כל יום שומעים על הרוגים ופצועים, ויושבת פה ועדה, ומספר חבר הכנסת נחום לנגנטל שמי שקונה שכפ"ץ צריך לשלם מסים – מס ערך מוסף, מס קניה.

משה גפני: זה פשוט לא יאומן.

משה גפני: מה היה צריך להיות לפני הישיבה הזו?

משה גפני: מכיוון שמדובר בחיי אדם היו צריכים לשבת אנשי המשרדים: משרד ראש הממשלה, משרד התחבורה, פיקוד העורף, משרד האוצר, וקודם כל לקחת את הדברים שהם לא בתקצוב של המדינה, את כל הדברים שמסביב, ולהוריד.

משה גפני: להוריד את המסים, את מס הקניה.

משה גפני: זה פשוט מדהים שזה לא נעשה עד היום.

משה גפני: תושב השטחים שהמדינה לא עוזרת לו רוצה לקנות שכפ"ץ מכספו.

משה גפני: הוא צריך לשלם על כך מס קניה?

משה גפני: הרי המדינה היתה צריכה לקנות לו שכפ"ץ.

משה גפני: המשמעות של העניין הזה הוא שכל עוד המדינה לא הורידה את תושבי השטחים מהיישובים שבהם הם גרים, ומאפשרת להם לגור שם – היא חייבת למגן אותם.

משה גפני: זה דבר שהוא מעבר להשקפה פוליטית.

משה גפני: על חיי אדם צריך לשמור.

משה גפני: שמענו כאן לגבי רכבים מיובאים.

משה גפני: צריך להתגבר על ביורוקרטיה.

משה גפני: בימים רגילים אני מבין שהפרוצדורה היא נכונה, ותמיד יש שני צדדים למטבע.

משה גפני: זה נכון.

משה גפני: קיים נושא הבטיחות וקיים הנושא התקציבי.

משה גפני: לגבי העניין הזה, זה לא ימים רגילים.

משה גפני: צריך שיקום איזשהו חמ"ל במשרדי הממשלה, שיתגבר על הבעיות הביורוקרטיות.

משה גפני: אני לא מבין בדברים, אבל ממה שנאמר אני מבין שיש עודפי רכבים של הצבא האמריקאי והם ממוגנים.

משה גפני: נכון שבימים רגילים יש עם זה בעיה.

משה גפני: אני מסכים לחלוטין.

משה גפני: יש את הנושא הבטיחותי והיבטים אחרים.

משה גפני: אי אפשר להתיר יבוא באופן גורף, אבל צריך להתגבר כאן נקודתית.

משה גפני: צריך להושיב את כל הגורמים יחד ולהחליט שאם אדם שעומד בקריטריונים, גר ביש"ע או שהוא נציג רשות מקומית, אם הוא מבקש לייבא רכב ממוגן שיעמוד ברמה הבטיחותית הנורמטיבית, במקרה הזה צריך להתיר יבוא של רכב שהוא בן שלוש שנים.

משה גפני: אנחנו הרי מצילים בכך חיי אדם.

משה גפני: היה צריך לשבת ולפתור את הבעיה הזו.

משה גפני: אדוני היושב ראש.

משה גפני: הגעתי לסיכום עם שר האוצר הקודם בקשר להצעת החוק שלי לביטול מס קניה.

משה גפני: הסכמנו לא לקדם את ההצעה, כי הוא אמר שהוא מיוזמתו הולך לבטל חלק גדול ממס הקניה כי הוא אנכרוניסטי.

משה גפני: ואכן, כעבור מספר ימים חלק גדול ממס הקניה בוטל, ואנחנו הקפאנו את החוק.

ישראל כץ: הוא הרוויח מזה הרבה כסף, אגב.

ישראל כץ: גבו בסופו של דבר יותר מסים.

משה גפני: זה מה שטענו שיקרה, גם בדיונים על החוק.

משה גפני: אנחנו הקפאנו את החוק, ומתברר שמשרדי הממשלה מנצלים את זה לרעה, שלא באשמתם, בגלל הביורוקרטיה.

משה גפני: לוקחים מס קניה על שכפ"ץ.

משה גפני: יש בעיה.

משה גפני: יש ביורוקרטיה.

משה גפני: יש מערכת יחסים בין משרדי הממשלה והיא מערכת יחסים מאד מסובכת.

משה גפני: אני מתאר לעצמי שזה יואיל לעניין אם אני אבקש להביא לאישור לקריאה ראשונה את החוק לביטול מס קניה.

משה גפני: זה מופיע בסדר היום, וכולנו הסכמנו להקפיא אותו.

ישראל כץ: אתה יכול להציע את פיצול החוק בוועדה, ואת החלק על תושבי יש"ע להחיל כרגע.

משה גפני: אני מציע לבטל את מס הקניה, זה החוק.

מוסי רז: כולנו הרי רוצים להגן על כל אזרח ישראלי, ולא משנה איפה הוא נמצא.

מוסי רז: כולנו מוכנים להשקיע בכך כספים.

מוסי רז: כולנו גם מבינים, בסופו של דבר, שיש מגבלות תקציביות.

מוסי רז: מדובר באוכלוסייה שהיא הרבה יותר מבוססת מהממוצע במדינה, ואוכלוסייה שהיא אולי מתנייעת יותר.

מוסי רז: קודם כל אני רוצה להתחיל במיגון נגד אבנים.

מוסי רז: הקריטריונים הם בלתי מתקבלים על הדעת, מסיבות שאחרים העלו כאן.

מוסי רז: ראשית, אני לא מבין למה המילה "יש"ע" צריכה להופיע כאן.

מוסי רז: מדוע מישהו כאן חושב שבהר אדר או באורנית או אפילו באלקנה צריך מיגון נגד אבנים יותר מאשר בגילה, למשל?

מוסי רז: בלתי סביר לקבל את החלוקה הזו.

מוסי רז: כלומר, הטיעון הזה של מקום המגורים של האדם הוא טיעון בעייתי.

מוסי רז: זה קריטריון בעייתי מאד ולא נכון, וצריך למחוק אותו.

מוסי רז: העובדה שהמדינה מממנת 100 אחוז – גם בה יש בעייתיות.

מוסי רז: קודם כל, אנחנו יודעים מהדוגמה של יש"ע וגם בקו הירוק יש דוגמאות לכך, שההטבות הללו שניתנות בחוסר פרופורציה, גורמות לכך שאנשים מרמים.

מוסי רז: אנחנו יודעים כולנו שיש אנשים שמרמים.

מוסי רז: אף אחד מאתנו לא צריך להגן על רמאים.

מוסי רז: מצד שני, אומרים בצדק – אם אדם רוצה מיגון, הוא כנראה צריך את המיגון הזה.

מוסי רז: אני מקבל את הדברים.

מוסי רז: יש אנשים שנוסעים ליש"ע פעם בשבוע, ומעדיפים לרשום את עצמם כתושב יש"ע כדי לקבל את ההטבות הכרוכות בזה.

מוסי רז: לכן לא טוב שזה לא יהיה ב- 100 אחוז.

מוסי רז: גם אם זה יהיה ב- 90 אחוז זה יכול להיות מקובל.

מוסי רז: לא טוב שייאמר שזה לתושבי יש"ע.

מוסי רז: צריך לתת את זה לכל מי שמרגיש שיש לו בעיה ביטחונית.

מוסי רז: יכול להיות שאני חוטא לאמת, אני לא מדבר מידיעה, אבל צריך גם לבדוק מה קורה כאשר אדם מוכר את הרכב.

סמדר אלחנני: בררנו עכשיו עם בן יונתן.

סמדר אלחנני: אין מס קניה על שכפ"צים.

מיכאל קליינר: מה עם מכס ומע"מ?

אנה שניידר: מכס ודאי שאין.

אנה שניידר: מע"מ יש.

מוסי רז: אני אומר שוב – אני לא יודע, אבל צריך לבדוק מה קורה כאשר מוכרים את הרכב.

מוסי רז: אם המחיר גבוה יותר בגלל המיגון, צריך לטפל בזה.

מוסי רז: לגבי השכפ"צים ושאלות המיגון האחרות, מיגון מפני ירי.

מוסי רז: קודם כל אני מסכים שלא צריך להטיל מסי קניה, מכס או כל היטל אחר על כל אביזר בטיחותי.

מוסי רז: אגב, זה מתקשר גם לנושא ממש: אני חושב שהברקס באוטו הוא אביזר בטיחותי הרבה יותר מאשר שמשת מגן.

מוסי רז: אנחנו צריכים לקחת גם את הדברים האלה בחשבון.

מוסי רז: יש לנו בשנה יותר מפי חמישה נפגעים בתאונות דרכים.

נחום לנגנטל: על אביזרי בטיחות ברכב עשינו איזושהי רביזיה לפני כמה חודשים.

נחום לנגנטל: עשינו שינוי שביטלנו את הדבר הזה כדי שלא ירמו בנושא הבטיחות.

ישראל כץ: היבואנים העלו את מרכיב הדברים הפטורים ממכס, כביכול, בתוך ערך הרכב.

מוסי רז: אני חושב שכולנו יכולים להתאחד פה סביב העניין הזה שזה צריך להיות בפטור ממס.

מוסי רז: כדי לתת את התמונה השלמה, ואני מתפלא שאף אחד לא הזכיר את העניין – יש גם חיילים בשטח, שמסתובבים בלי אפודי מגן.

עופר חוגי: אין דבר כזה.

מוסי רז: יש.

מוסי רז: אני הייתי עכשיו במילואים בגוש קטיף, ולא היה לי אפוד.

עופר חוגי: אני דיברתי עם כ- 15 חיילים שנמצאים בקו והם אמרו שבתוך הבסיס אין להם אפודים, אבל כאשר הם יוצאים מהבסיס הם מחויבים ללבוש שכפ"ץ, וכולם הולכים עם שכפ"צים.

עופר חוגי: זו המציאות.

שלמה ועקנין: ה- 200 האחרונים שיוצרו לטובת החיילים נמסרו, על פי הנחיה, לטובת מאגרים ביישובים.

שלמה ועקנין: ברצון עשינו את זה.

שלמה ועקנין: נלקחו כ- 200 שכפ"צים קרמיים, ונמסרו לטובת ההתיישבות.

נחום לנגנטל: הצבא כבר ממוגן ירי.

נחום לנגנטל: המשטרה בחלקה לא.

מוסי רז: אני הייתי שם.

מוסי רז: שירתתי במילואים ולא קיבלתי שכפ"ץ.

מוסי רז: צריך לזכור שחדרי ביטחון רבים שהיו בתוך המוצבים ובתוך המאחזים הצבאיים – הועברו ליישובים.

מוסי רז: כלומר, החיילים נשארו גם בלי שכפ"צים וגם ללא יכולת מיגון.

שלמה ועקנין: יש לא מעט שמתניידים באיו"ש.

שלמה ועקנין: אפילו קצין מטה של אוגדת איו"ש שנוסע לצורך עבודתו, לא בהכרח נוסע ממוגן ירי.

שלמה ועקנין: אני יכול לתת לכם עוד הרבה דוגמאות אחרות.

מוסי רז: לגבי הנושא שהועלה כאן, של 190 מיליון שקל למיגון, זה דבר שכולנו צריכים להסכים לו, ולא רק זה – אני מסכים עם חבר הכנסת קליינר, עם מה שהוא אמר לפני יומיים, שלעניין הזה לא צריך הרחבה תקציבית, אלא צריך לקחת ממקור אחר.

מוסי רז: מכיוון שכמעט 7 אחוז מהתל"ג שלנו מושקע בשטחים, יש מספיק מקורות אחרים שמיועדים להתנחלויות לדברים שלא קשורים למיגון, ומהם אנחנו צריכים לקחת את זה, לא מדברים אחרים.

גדי דורון: אני ראש מדור אבטחה של משטרת ישראל.

גדי דורון: בסך הכל, מבחינת הדיון הזה, אנחנו יושבים מייד.

גדי דורון: צה"ל הוא הריבון בשטח הזה.

גדי דורון: משטרת ישראל שותפה לעבודת מטה שנעשית במטה לוט"ר.

עופר חוגי: מה המצב של מג"ב היום?

גדי דורון: משטרת ישראל גם היא מצטיידת במיגון אישי ומיגון רכב.

גדי דורון: עדיין לא כולם ממוגנים.

עופר חוגי: כמה סיורים של מג"ב יש עם רכבים ממוגני ירי ושכפ"צים?

חסון חסון: מה זה קשור?

יעקב ליצמן: הוא שואל אם הבעיה היא גם עם המשטרה.

עופר חוגי: ככל שאני יודע – הצבא מסודר, אבל מג"ב לא.

עופר חוגי: הם נמצאים בדרג נמוך יותר, זו המציאות.

ים שלם: לא נראה לי שוועדת הכספים היא המקום לדון בזה.

עופר חוגי: כתוב פה "רכב לקופת חולים מאוחדת".

עופר חוגי: מה עם שאר קופות החולים?

עופר חוגי: הבעיה היא שקופת חולים לאומית לא מתוקצבת ביש"ע כמו שצריך.

הרצל בן יהושע: מדובר בכל הקופות.

הרצל בן יהושע: אני רוצה להוסיף שקודם כל, הנהלים פושטו בשנה האחרונה.

הרצל בן יהושע: אם הייתי שולח את הנהלים שהיו לפני שנה – שנה וחצי הם היו הרבה יותר מסובכים.

הרצל בן יהושע: למשל – משפחה שרצתה למגן ואן, בדקו אם יש לה לפחות 5 ילדים, ורק אם היו לה 5 ילדים היו מאשרים לה למגן.

הרצל בן יהושע: היום, כל רכב עד 4 טון של כל תושב שגר ביש"ע, רשאי למגן.

הרצל בן יהושע: עלתה פה איזושהי הצעה שיורחבו הקריטריונים למיגון, אבל אדם שממגן את הרכב ישלם חלק מהוצאות המיגון.

הרצל בן יהושע: אני רוצה לומר שהדבר הזה היה קיים, בזמנו.

הרצל בן יהושע: התושב שילם 20 אחוז והמדינה שילמה 80 אחוז.

הרצל בן יהושע: הסתבר שהרבה מאד אנשים לא מיגנו את הרכבים שלה, משום אותם 20 האחוז שהם היו צריכים לשלם.

הרצל בן יהושע: לכן זה הורחב, והוחלט בסופו של דבר לממן מימון מלא.

הרצל בן יהושע: אדם שממגן את רכבו נגד אבנים לא משלם אגורה אחת.

הרצל בן יהושע: הוא מקבל אישור למיגון, והאישור מועבר, ומשרד התחבורה משלם.

הרצל בן יהושע: אין מימון ביניים.

הרצל בן יהושע: התקופה שבה אדם מקבל אישור עד להשלמת המיגון – היא תקופה של ימים בלבד, לא מעבר לזה.

הרצל בן יהושע: יש ועדת חריגים במטה ללוט"ר.

הרצל בן יהושע: כאשר מועלות בפני הוועדה הזו איזה שהן בקשות שלא נכללות בתוך הנהלים, היא דנה בהן, נותנת תשובה מהר, ובדרך כלל התשובות הן תשובות קורקטיות, ולקולא, לא לחומרה.

הרצל בן יהושע: כאשר הם משוכנעים שיש איזשהו סיכון מסוים, ויש פניה אליהם, הם בדרך כלל מאשרים את זה.

הרצל בן יהושע: גם את זה כדאי לקחת בחשבון.

הרצל בן יהושע: לגבי הנושא של תחבורה ציבורית, אני יודע שבמשרד התחבורה, במינהל של אלכס לנגר, מכינים תוכנית לגבי כל הנושא של התרעות לגבי קווי תחבורה ציבורית ביש"ע.

הרצל בן יהושע: עד כמה שאני יודע זה אמור להיגמר תוך תקופה שאינה ארוכה.

עופר חוגי: בנושא של מיגון נגד אבנים – אני לא רואה שכל נותני השירותים נמצאים בטבלה הזו.

יעקב ליצמן: דיברנו על זה.

עופר חוגי: מדוע יש השתתפות למלכ"רים רק ב- 80 אחוז?

הרצל בן יהושע: משום שההנחה היא שהם יכולים לשאת חלק מעלות המיגון.

עופר חוגי: איך?

עופר חוגי: אם הולכים על כיוון של 100 אחוז השתתפות לכולם – מה ההבדל?

עופר חוגי: אותה אולפנה צריכה להביא ילדים מפתח תקווה, וגם צריכה לממן את מיגון הרכב?

ים שלם: לחברות ומלכ"רים יש זיכוי ממע"מ.

עופר חוגי: למלכ"רים?

עופר חוגי: מה פתאום?

אנה שניידר: אין להם.

עופר חוגי: אני מבקש לתקן את זה להשתתפות של 100 אחוז.

עופר חוגי: אין שום סיבה שבעולם שהאולפנות והישיבות והמתנ"סים ישלמו את מלוא העלות.

עופר חוגי: לעניין מיגון נגד ירי – בשבוע שעבר, מנהל המחוז של קופת חולים לאומית ביש"ע נפצע.

עופר חוגי: יש היום עשרות רופאים שנעים ביש"ע לצורך מתן שירותים.

עופר חוגי: השאלה היא האם יהיה אפשר להעמיד לרשותם רכב שיהיה ממוגן ירי.

עופר חוגי: מדובר ברופאים שנוסעים באופן קבוע, מפתח תקווה לאריאל, למשל, או מפתח תקווה ליישובים אחרים.

ישראל כץ: אבל גם לתושבים עצמם אין מיגון, הרי על זה אנחנו דנים.

ישראל כץ: חוסן חוסן: מיגון נגד ירי טרם נקבע, אבל אנחנו אישרנו מיגון נגד אבנים.

ישראל כץ: לגבי מיגון נגד ירי אמרתי שאנחנו מובילים עכשיו שני דיונים בנושא, ונדע בקרוב.

ישראל כץ: אתם תאשרו את התקציבים.

מיכאל נודלמן: בכל מה שקשור למיגון נגד אבנים – אני חושב שפה כמעט הכל בסדר.

מיכאל נודלמן: אני לא חושב שצריכה להיות בעיה למי שרוצה למגן את רכבו והוא אינו תושב יש"ע.

מיכאל נודלמן: אדם שלא נוסע שם לא ירצה להתמגן.

מיכאל נודלמן: מי שצריך – צריך לקבל את זה.

מיכאל נודלמן: בכל מה שקשור למיגון נגד ירי – הכל נראה אבסטרקטי.

מיכאל נודלמן: אני חושב שהוועדה צריכה לדעת מתי כל רכב יהיה מוכן וממוגן.

מיכאל נודלמן: שלא יהיה מצב שמחכים שנה או שלוש שנים מחכים למיגון רכבים.

מיכאל נודלמן: אם העלות היא 190 מיליון שקל, צריך למצוא לזה מקור.

מיכאל נודלמן: אני רוצה לומר לאנשי משרד התחבורה, לגבי הרעיון שהעלה חבר הכנסת ישראל כץ.

מיכאל נודלמן: אני חושב שזה רעיון טוב.

מיכאל נודלמן: מדובר ברכבים חזקים וטובים ואולי אפילו אחרי 5 שנות שימוש ניתן עדיין להשתמש ברכבים האלה.

מיכאל נודלמן: צריכים להיות פה יותר גמישים, כי זו הגנה על חיי אדם.

מיכאל נודלמן: הביורוקרטיה פה אינה במקומה.

מיכאל נודלמן: צריך להיות פתרון.

מיכאל נודלמן: אני חושב שכולם רוצים הגנה טובה לתושבי יש"ע, אבל כל אחד צריך לחשוב על פחות ביורוקרטיה ויותר היגיון.

יעקב ליצמן: אני מבקש לסכם את הדברים.

יעקב ליצמן: קודם כל – ביום רביעי נבקש לזמן ישיבה נוספת על החלטות הוועדה, אבל לפני כן, אני מבקש מהמשרדים הרלבנטיים להמציא כמה דברים לוועדה, לקראת אותה ישיבה ביום רביעי.

יעקב ליצמן: קודם כל – בנושא הביורוקרטיה.

יעקב ליצמן: נטענו כאן דברים בישיבה, וזה קשור בעיקר לאוצר ולמשרד התחבורה.

יעקב ליצמן: לא יעלה על הדעת שיצטרכו לחכות הרבה זמן לאישורים למיגון נגד ירי .

יעקב ליצמן: לדעתי צריך לתת אישור כזה תוך יומיים, אין שום סיבה שזה יתעכב מעבר לכך.

יעקב ליצמן: מה יש לבדוק?

יעקב ליצמן: – אם האדם גר שם או לא?

יעקב ליצמן: הרי כל יום זו שאלה של חיים ומוות, אז למה לחכות ולא לאשר את זה?

יעקב ליצמן: לגבי החלק של האוצר, אני חושב שמשרד האוצר, לקראת יום רביעי, צריך להחליט כמה החלטות.

יעקב ליצמן: לגבי ה- 5 מיליון שקל אני לא מתאר לעצמי בכלל שצריך לדבר על זה.

ים שלם: אמרנו כבר שזה יהיה בסדר.

יעקב ליצמן: אז ודאי שטוב.

יעקב ליצמן: אבל לגבי ה- 190 מיליון שקל שחסרים כאן, הייתי מבקש תשובות מהאוצר: מה הם חושבים על כך.

יעקב ליצמן: כולם ]ה, מכל הקצוות הפוליטיות, אמרו שלא חולקים על כך.

יעקב ליצמן: אין ספק שצריך לאשר את התקציב הזה.

יעקב ליצמן: את ההחלטות נקבל ביום רביעי, אך אין עוררין כאן שאת הכסף הזה, כולל למיגון נגד ירי, צריך לתת.

יעקב ליצמן: אדם אחד בלבד שווה את הסכום של 190 מיליון שקל.

מיכאל קליינר: בקריאת ביניים אני רוצה לומר שאפשר היה לחסוך את כל הכסף הזה לו הממשלה היתה מתנהגת כמו שצריך.

יעקב ליצמן: לא, לא.

יעקב ליצמן: את זה אל תגיד כאן.

יעקב ליצמן: תגיד את זה בוועדת החוץ והביטחון.

יעקב ליצמן: אני רוצה לדבר גם על לוח זמנים של הזמנת הרכב המוגן.

יעקב ליצמן: אני לא רוצה לשמוע על תקופות כמו 8 חודשים או 4 חודשים.

יעקב ליצמן: המקסימום הוא חודשיים, וזה כבר שיא.

יעקב ליצמן: החברות האלה, שלא עומדות בלוח זמנים, לדעתי – לא צריך לתת להן הזמנות, וצריך להזמין מייד מחו"ל.

יעקב ליצמן: זו גם שאלה של קיום חיים.

יעקב ליצמן: לכן אמליץ ליום רביעי שנעשה לוח זמנים לגבי הזמנות של הרכבים האלה.

עופר חוגי: אפשר להזמין נציגים של חברות הרכב?

יעקב ליצמן: אין שום בעיה.

יעקב ליצמן: אני חושב שחודשיים זה הרבה זמן.

יעקב ליצמן: זה נראה לי סביר.

יעקב ליצמן: אם לא עומדים בפרק זמן של חודשיים, אני אומר לייבא מייד.

יעקב ליצמן: צריך לאשר יבוא של מיגון רכב בלי בעיות.

יעקב ליצמן: אם מדברים על רפורמות בכל מיני תחומים, אין שום סיבה שלא לעשות רפורמה גם ביבוא, לפחות בעניין שלפנינו, שנוגע להצלת חיים.

יעקב ליצמן: הדבר האחרון שחבר הכנסת עופר חוגי הזכיר כאן – לבדוק את הנושא של קופת חולים.

יעקב ליצמן: משום מה קראתי בעיתון שיש בעיות עם קופת חולים לאומית.

יעקב ליצמן: אם יש בעיות, הייתי רוצה לשמוע על כך ביום רביעי, דבר נוסף – להשוות את האחוזים של השתתפות המשרד.

יעקב ליצמן: אני לא חושב שבמלכ"ר, מוסד ומתנ"ס או מוסד חינוכי לא צריך להשתתף ב- 20 אחוז.

יעקב ליצמן: אנחנו דורשים פטור טוטלי מכל המיסים, על כל מוצרי המיגון.

יעקב ליצמן: לאנשי האוצר אני אומר:

יעקב ליצמן: אם בקטע הזה יש בעיה, נא להודיע לנו.

יעקב ליצמן: אנחנו, בהקדם, נקדם את ההצעה של חבר הכנסת משה גפני ואולי נכין הצעת חוק של הוועדה, שרק על הנושאים האלה יינתן פטור מכל המיסים.

יעקב ליצמן: כל הנוכחים כאן מוזמנים לישיבה להמשך הדיון, ביום רביעי הקרוב ב- 9 בבוקר בכנסת.

ישראל כץ: בהמשך לזה יש לי שאלה לנציג משרד האוצר: קודם כל, לא התכוננתם לדיון על מיגון נגד ירי אלא על מיגון נגד אבנים, אז טוב שנקבע דיון נוסף, עם כל הנתונים שמראש צריכים להיות מונחים, כולל כל האפשרויות – מאפס ועד 100 אחוז, כדי שנדע את העלות הפוטנציאלית של כל דבר.

ישראל כץ: יש כרגע הנחיה של שר האוצר לתת פטורים לגבי רכבים חדשים, על מרכיב המיגון בתוכם.

ישראל כץ: אם תוכלו, תביאו לנו פירוט של המשמעות הכספית של ההנחיה, לישיבה הבאה.

ישראל כץ: תפרטו שתי אופציות: 1.

ישראל כץ: רק על מרכיבי המיגון 2.

ישראל כץ: על כל הרכב.

ישראל כץ: למשל הגלגלים של הרכב, שאינם מרכיב מיגון.

ישראל כץ: לכאורה, ברכב, אבל ברכב ממוגן הגלגלים הם מסוג אחר לגמרי.

ישראל כץ: הרי משרד התחבורה ודאי יעמוד על כך שאף אחד לא ייבא רכב ששוקל הרב יותר, בגלל מיגון, אך הגלגלים שלו הם גלגלים רגילים.

ישראל כץ: אני רוצה שנוכל לדעת, לצורך גיבוש דעה, האם, למשל, רכב שעולה 100 אלף שקל בקניה רגילה, כתוצאה מהמיגון שלו הוא עולה 200 אלף שקל, נניח.

ישראל כץ: כאשר מופעלת ההנחיה שקיימת כרגע כבר – האם אתם לוקחים את ההפרש בין אותו רכב שאינו ממוגן לבין רכב ממוגן, ומקזזים את כל ההפרש כעלות בטיחות, או שלוקחים כל מרכיב של בטיחות, ומחשבים כמה זה האחוז או הסכום שנותן את הפטור, ואז הורדה היא קטנה יותר.

נחום לנגנטל: אני רוצה שתיעשה הפרדה בין בטיחות לבין ביטחון.

נחום לנגנטל: הדיון פה היום הוא על הביטחון, לא על הבטיחות.

נחום לנגנטל: אני חושב שהנושא הזה צריך להיות פטור מכל מס.

יעקב ליצמן: אמרתי יותר מזה – שאם לא יביאו תשובות מספקות לנושא, אז יש שני דברים שפתוחים בפנינו: החוק של גפני, או חוק שאנחנו כוועדה ניזום.

נחום לנגנטל: דבר שני – אני רוצה לדבר על נושא התחבורה הציבורית.

נחום לנגנטל: שמחתי לשמוע שכרגע מתגבשים דברים במשרד התחבורה לעניין הזה.

נחום לנגנטל: אני מבקש שזה יהיה בסיכום של הדברים: אני מבקש שבוועדה פה יהיה דיון לגבי מערך התחבורה הציבורית ביש"ע.

נחום לנגנטל: שיביאו בפנינו את המפה ואת מצב התדירויות של האוטובוסים – באיזה שעות בכל ישוב, כדי שנדע אם יש בזה הגיון או לא.

נחום לנגנטל: לפי הנתונים שיש בידי, הופחתו מספר האוטובוסים להסעת חיילים ממערך הסעת החיילים של צה"ל, לצורך התחבורה הציבורית, אבל התחבורה הציבורית לא לקחה את הרכבים.

נחום לנגנטל: שתדעו את זה.

נחום לנגנטל: למיטב ידיעתי, נלקחו מצה"ל אוטובוסים להסעת חיילים, ממוגנים נגד ירי, לטובת התחבורה הציבורית, ואין שימוש בהם, נכון לרגע זה.

יעקב ליצמן: איזו חברה מסיעה ביש"ע?

נחום לנגנטל: חלק – "אגד", חלק – דן", חלק- "בית"ר תור", וחלק המועצות האזוריות.

יעקב ליצמן: אם נזמין את כולם לישיבה ביום רביעי, לא יהיה דיון.

נחום לנגנטל: אני רוצה שתבינו שזה הנושא העיקרי.

נחום לנגנטל: זו האפשרות היחידה כרגע שזמינה לטיפול בהסעות.

יעקב ליצמן: אני לא יכול להזמין אותם ליום רביעי, כי לא יהיה דיון ולא תהיינה החלטות.

יעקב ליצמן: נראה מה התשובות שנקבל ביום רביעי, ולפי זה נחליט מה אנחנו עושים הלאה.

משה גפני: חבר הכנסת נחום לנגנטל העלה פה האשמה חמורה.

משה גפני: אני לא יודע מה עמדת משרד התחבורה, אני לא חושב שצריך לקיים על כך דיון, אבל צריך לקבל תשובה ממשרד התחבורה.

יעקב ליצמן: אני מבקש שבמקום להזמין אותם לכאן – שאתה תעשה את זה איתם לקראת הישיבה.

משה גפני: ביום רביעי הבא יבואו עם תשובה.

נחום לנגנטל: תביאו את זה בכתב.

מוסי רז: אני חושב שצריך להוסיף להודעת הסיכום שני דברים: האחד, שאנחנו לא מקבלים את הקריטריונים למיגון נגד אבנים - -

יעקב ליצמן: נשאיר את זה ליום רביעי.

מוסי רז: ודבר שני – שה- 190 מיליון שקל האלה אינם מספיקים.

יעקב ליצמן: אתה אומר שצריך להוסיף עליהם?

מוסי רז: או לקבוע בצורה הגיונית מה מסוכן ומה לא – יישובים שצריכים להיכלל, וכאלה שלא.

יעקב ליצמן: את זה נשאיר לוועדת החוץ והביטחון.

מוסי רז: על זה התכנסנו לדון פה.

יעקב ליצמן: לא.

יעקב ליצמן: אני הכנסתי את הנושא של מיגון יש"ע.

יעקב ליצמן: היות והיו כאן אי הבנות, וחלק לא הבינו שמדובר גם על מיגון נגד ירי, ושחסרים להם נתונים, הסכמתי לא להחליט היום, ושביום רביעי נחליט על הדברים האלה, ונצביע עליהם גם, עם דרישה לממשלה, כולל תקציבים.

מיכאל קליינר: אני מסכים אם חבר הכנסת מוסי רז.

מיכאל קליינר: יש היגיון מסוים במה שהוא אומר.

מיכאל קליינר: גם כשאני חושב שלתת רכב ממוגן לכל יישוב כדבר דחוף ומיידי, אז אני רואה את תפוח, אלון מורה, ופחות מזה את אלקנה.

מיכאל קליינר: אבל אנחנו מדברים כרגע באופן כולל, בגדול, ואני חושב שבצדק שמת, אדוני היושב ראש, את ה- 190 מיליון שקל במקום הראשון.

מיכאל קליינר: זה לא אנחנו, זה הממסד אומר, וצריך למצוא לזה כסף.

מיכאל קליינר: זה לסדרי עדיפויות.

ים שלם: יש סיכום תקציבי של משרד האוצר עם משרד הביטחון, גם עם פיקוד העורף.

ים שלם: אי אפשר להעלות דברים שכבר סוכמו.

יעקב ליצמן: קודם כל – אפשר להעלות.

יעקב ליצמן: אנחנו נדון על הכל.

יעקב ליצמן: דבר שני – אני פונה אליך.

יעקב ליצמן: אני רוצה להגיע להחלטה ביום רביעי על תקצוב של מיגון נגד ירי.

מיכאל קליינר: אני שמח על ההערה.

מיכאל קליינר: אנחנו, כוועדה של הכנסת, שעוסקת בתקציב המדינה, כאשר אומרים לנו כאן שבתקציב הזה אין תשובה לרכב ממוגן לכל יישוב, זה לא מקובל עלינו, בלי קשר לסיכומים.

מיכאל קליינר: נושא אחד ששכחנו, והוא נאמר כאן – כאשר דיברו על ה- 190 מיליון ₪ אמרו שזה לא כולל שכפ"צים.

מיכאל קליינר: אני עדיין חושב שבאיזשהו מקום, מסגרת הפתרונות צריכה לכלול גם את זה.

מיכאל קליינר: שלושת הנושאים הם: הנושא שישראל העלה.

מיכאל קליינר: אני, בדרך כלל, לא בעד סבסוד דרך ההכנסות אלא דרך ההוצאות, אבל במקרה הזה אני תומך בהצעה כחריג.

מיכאל קליינר: נושא שני – מה שאמר יו"ר הוועדה בתחילת הסיכום, לגבי ה- 190 מיליון ₪.

מיכאל קליינר: אני, כדעת מיעוט, חושב שמעבר לרכב אחד בכל יישוב צריך לעשות איזשהו מינימום של מלאי שכפ"צים מרכזי בכל יישוב.

מיכאל קליינר: אני מסכים עם מוסי רז שיוגדרו היישובים.

מיכאל קליינר: על הדבר הזה צריך ללכת.

ישראל כץ: לפי גרסה אחת מדובר בהנחיה של השר שכבר קיימת, לגבי מרכיב המיגון.

ישראל כץ: יכול להיות שאנחנו נרצה שהיא תהיה קיימת על הכל.

ישראל כץ: האם אפשר לתאם עם משרד התחבורה שיביאו הצעה ביום רביעי, הצעה מעשית?

ישראל כץ: שביום רביעי תהיה בשורה לוועדה, שהמשרדים הרלבנטיים, בגיבוי השרים מביאים הצעה שכתוצאה ממנה מיום חמישי או יום ראשון שאחרי זה – יכולים לייבא רכבים משומשים, שהקריטריונים יהיו ברורים.

ישראל כץ: זה קשור כבר גם להנחיה שנתן שר האוצר.

ישראל כץ: הא כבר אומר שהוא נותן פטור מכל מס, על הרכיב של המיגון ברכב.

ישראל כץ: אם גם משרד התחבורה יגמיש קריטריונים, וייתן להביא רכבים משומשים, עד טווח מסוים, זה עדיין תואם – לפי גרסה אלף, את הוראת שר האוצר.

ישראל כץ: האם אפשר להביא הצעה מעשית כזו?

יעקב ליצמן: החלטנו שביום רביעי תהיה ישיבה.

עופר חוגי: יש לי שאלה אחת לאוצר = האם יש לכם תקנה מסודרת רק בשביל תקצוב שכפ"צים ומיגון ירי לאזרחים?

יעקב ליצמן: יש.

עופר חוגי: לא, נראה לי שלא.

עופר חוגי: יכול להיות שמגיבים סכום מסוים.

עופר חוגי: האם אתם מתקצבים את זה בסעיף תקציבי נפרד?

ים שלם: יכול להיות שיש סעיף תקציבי, אני לא מטפל בו, אבל אני אבדוק את זה.

עופר חוגי: אני רוצה שאם נחליט, שיהיה סעיף תקציבי נפרד לפיקוד העורף, שלא יהיה קשור לצבא.

עופר חוגי: שהסכום הזה לא יתוקצב מתקציב כולל של משרד הביטחון.

יעקב ליצמן: אני מודה לכולם, הישיבה נעולה.